Source: http://www.rvr.sk/sk/spravy/index.php?aktualitaId=2514
Timestamp: 2019-02-16 08:06:41+00:00
Document Index: 448621

Matched Legal Cases: ['§ 34', '§ 35', '§ 36', '§ 20', '§ 20', '§ 39', '§ 16', '§ 16', '§ 20', '§ 39', '§ 33', '§ 33']

Tlačová informácia zo zasadnutia RVR dňa 13. 4. 2014 - Rada pre vysielanie a retransmisiu
zo zasadnutia Rady pre vysielanie a retransmisiu, ktoré sa konalo dňa 13. 5. 2014 v sídle Rady pre vysielanie a retransmisiu
uložila sankciu – 10 000 eur vysielateľovi MAC TV, s.r.o. (programová služba JOJ) za porušenie § 34 ods. 1 ZVR (zreteľné oddelenie reklamy, rozoznateľnosť a nezameniteľnosť reklamy od iných programov), § 35 ods. 3 ZVR (počet povolených prerušení programu reklamou), § 36 ods. 2 ZVR (vysielací čas vyhradený reklamným šotom), ku ktorým došlo v dňoch 16., 17. a 30. 11. 2013 a 7. 12. 2013, a to v súvislosti s vysielaním komunikátu označujúceho za sponzora programu Piráti Karibiku: V neznámych vodách spoločnosť Alza.sk s. r. o., komunikátov označujúcich za sponzora programu Vyvolení – Dom Snov spoločnosť CITROËN SLOVAKIA, s.r.o. a komunikátu označujúceho za sponzora programu Otec vagabund spoločnosť Panta Rhei, s.r.o.; v súvislosti s prerušovaním programov Piráti Karibiku: V neznámych vodách, 12 kôl a Veľké preteky reklamou a v súvislosti s tým, že v siedmich hodinových úsekoch v dňoch 16. a 17. 11. 2013 a 7. 12. 2013 odvysielal reklamné bloky v časovom rozsahu presahujúcom povolených 12 minút za hodinu (spolu o 2 minúty 12 sekúnd);
uložila sankciu – 5 000 eur vysielateľovi MARKÍZA-SLOVAKIA, spol. s r.o. (programová služba TV MARKÍZA) za porušenie § 20 ods. 1 ZVR (ochrana maloletých) v súvislosti s odvysielaním príspevku Zvrátená zábavka v programe Televízne noviny dňa 21. 11. 2013, ktorý obsahoval zobrazenie hrubého, neopodstatneného násilia;
uložila sankciu – 3 500 eur vysielateľovi MARKÍZA-SLOVAKIA, spol. s r.o. (programová služba TV MARKÍZA) za porušenie § 20 ods. 4 ZVR (ochrana maloletých – JSO) v súvislosti s odvysielaním príspevku Ekologický sex v programe Televízne noviny dňa 7.12.2013, ktorý obsahoval „zobrazenia erotických pomôcok, ktoré sú vyrobené výlučne na prezentáciu erotiky a erotických tém“, spadajúcich pod klasifikáciu nevhodnosti a neprístupnosti pre vekovú skupinu maloletých do 18 rokov;
uložila sankciu – 663 eur vysielateľovi KREATIV GA spol. s r.o. (programová služba RTV KREA) za porušenie § 39 ods. 4 ZVR (zákaz sponzorovania spravodajských programov a programov politickej publicistiky) v súvislosti s tým, že dňa 10. 10. 2013 odvysielal osemkrát spravodajské programy Správy RTV Krea, ktoré boli sponzorované predajňou Shock Shop, a zároveň sankciu – upozornenie na porušenie zákona za porušenie § 16 ods. 3 písm. a) ZVR (všestrannosť informácií a názorová pluralita vysielanej programovej služby), ku ktorému došlo odvysielaním vyjadrenia Ladislava Majerníka k jeho pracovným vzťahom pre mesto Galanta v rámci komunikátu „Bez komentára“, bez sprostredkovania argumentov kritikov Ladislava Majerníka odvysielaných v primeranom rozsahu a v relevantnej časovej nadväznosti;
začala správne konanie voči vysielateľovi Rozhlas a televízia Slovenska (programová služba Rádio Slovensko) vo veci možného porušenia § 16 ods. 3 písm. b) ZVR (objektívnosť a nestrannosť spravodajských a politicko-publicistických programov, oddeľovanie názorov a komentárov od informácií spravodajského charakteru), ku ktorému došlo dňa 10. 2. 2014 vysielaním programu Rádiožurnál o cca 12:00 hod;
začala správne konanie voči vysielateľovi MAC TV, s.r.o. (programová služba WAU) vo veci možného porušenia § 20 ods. 3 ZVR (ochrana maloletých), v súvislosti s tým, že dňa 19. 2. 2014 o cca 12:33 hod odvysielal program Plastický chirurg z Beverly Hills, ktorý označil ako nevhodný pre maloletých divákov do 12 rokov;
začala správne konanie voči vysielateľovi MAC TV, s.r.o. (programová služba JOJ) vo veci možného porušenia § 39 ods. 2 ZVR (podmienky umiestňovania produktov do programov), ku ktorému došlo v súvislosti s vysielaním programu X Factor dňa 30. 3. 2014;
začala správne konanie voči vysielateľovi MARKÍZA – SLOVAKIA, spol. s.r.o. (programová služba TV MARKÍZA) vo veci možného porušenia § 33 ods. 4 písm. a) ZVR (jednoznačná a zrozumiteľná výzva na pozorné prečítanie poučenia o správnom použití lieku vo vysielanej reklame na lieky), ku ktorému došlo dňa 20. 2. 2014 odvysielaním šotov na lieky Coldrex MaxGrip Lesné ovocie a Coldrex Tablety;
začala správne konanie voči vysielateľovi MARKÍZA – SLOVAKIA, spol. s.r.o. (programová služba DAJTO) vo veci možného porušenia 32 ods. 4 písm. a) ZVR (slušnosť a čestnosť reklamy), v súvislosti s vysielaním komunikátu Sexy výhra dňa 27. 2. a 6. 3. 2014;
začala správne konanie voči vysielateľovi Rádio Bojnice s.r.o. (programová služba Rádio Beta) vo veci možného porušenia § 33 ods. 3 ZVR (zákaz účinkovania hlásateľov, moderátorov a redaktorov spravodajských a politicko-publicistických programov v reklame a telenákupe), ku ktorému došlo opakovane dňa 12. a 17. 2. 2014.
Všetky uznesenia prijaté dňa 13. 5. 2014 budú uverejnené v zápisnici zo zasadnutia na webovej stránke Rady.